***Божић***

„...Заиста, велика је тајна побожности: Бог се јави у телу, оправда се у Духу, показа се анђелима, проповеди се незнабошцима, верова се у свету и вазнесе се у слави”

(1. Тим. 3,16).

Ове речи апостола Павла најпотпуније осликавају сву лепоту божићне радости у којој смо ми, истински учесници велике тајне Божјег силаска са Неба на земљу и човековог узношења са земље на Небо и седења са десне стране Оца.

„Празновање Божића напомиње нам ону највећу милост Божју, по којој је Бог примио на се тело човечије, да људима покаже пут спасења.”

Рођење Христово је историјски догађај, - догађај који се десио у конкретном историјском периоду и дефинисаном географском простору

Суштина и смисао овог историјског догађаја и празника јесте спасење човека, односно иконе Божје, али он у себи носи и једну другу поруку. Поруку која се односи на човека, односно поруку о величини и назначењу човека, поруку о томе због чега се сам Бог смирава рађајући се у Витлејемској пећини. Са друге стране овај празник нам сведочи о безграничној љубави Божјој према човеку и свету. Бог никада не оставља своју икону, нити овај свет, који је премудро створио, увек га држи јер је Сведржитељ и спасава јер је Спаситељ.

Само на спомен овог празника, ствара нам се слика породичне прославе, и наравно обичаја који допуњују смисао. Већ са почетком поста, с краја новембра, улазимо у период припреме за Христово рођење, закључно са Бадњим даном. Тај дан је увертира у Божићну радост а добро познато сечење дрвета храста или цера из шуме и уношења у кућу, представља символику уношења само Христа у наше домове.

Божићни дан је дан одласка у цркву на Божићну Литургију, а онда код куће и ломљење чеснице, посета положајника и даривање деце.

Величина наших празника и јесте у томе што они на чудесан начин тај догађај чине поново присутним и стварним. То бива јасније ако имамо на уму библијско поимање памћења, сећања, што увек подразумева оприсутњавање тога догађаја. Наш свет и век у коме живимо готово да и не познаје ову истину. Отуда овај, као и сваки други празник, људи често доживљавају као успомену на нешто што се некада давно негде догодило, нечега што је лепо да се сећамо, јер како се то обично каже, то су наши лепи стари обичаји. Међутим, празници су понајмање обичаји. На првом месту они испуњавају наш живот смислом, и то смислом постојања, освећујући време у коме живимо.

На нашу велику жалост, због помањкања хришћанске љубави и врлине у свету, свакодневно слушамо и гледамо како свуда у свету владају немири, сукобљавања и велике људске трагедије и природне непогоде. Гледајући то и слушајући о томе многи се питају: нису ли ово последњи дани света? Нису ли ово времена испуњавања речи Господњих о знацима који ће претходити крају света и другом доласку Христовом? С разлогом се људи питају и стрепе. Међутим, било би много боље да се више испуњавамо страхом Божијим, те да уместо немудрих економа повереног нам наслеђа Божијег у свету постанемо мудри; уместо кваритеља света будемо со земљи, светлост свету, пролаз и капија кроз које ће и којим ће се свет спасти. Разлози свих ових трагичних догађања јесу нарушени мир између Бога и човека с једне стране, те нарушена равнотежа између човека и природе, с друге стране.

Зато је битно да речи поздрава на Божић, Мир Божији, Христос се роди, постану наше јестество и сопство, или једноставно наше. Подајмо свима мир и добру вољу, живимо честито и испунимо завет отаца који су нас заветовали за Царство Небеско.

**Хор** - *Божић, Божић*

**Скеч бр.1**

**Наратор 1:**

А у шести месец послан би од Бога анђео Гаврило у град Галилејски по имену Назарет, девојци зарученој за мужа, по имену Јосиф, из дома Давидова; и девојци беше име Марија. И ушавши к њој анђео рече:

**Анђео 1:**

Радуј се благодатна! Господ је с тобом, благословена си ти међу женама!

**Наратор 1:**

А она видевши га, уплаши се од речи његове и мишљаше: какав би ово био поздрав? И рече јој анђео:

**Анђео 1:**

Не бој се, Марија! Јер си нашла благодат у Бога! И ево зачећеш и родићеш сина, и наденућеш му име Исус. Он ће бити велики, и назваће се Син Свевишњега, и даће му Господ Бог престо Давида оца његова; И цароваће над домом Јаковљевим вавек, и царству његову неће бити краја.

**Марија:**

Како ће ми то бити кад ја не знам за мужа?

**Анђео 1:**

Дух Свети доћи ће на тебе, и сила Свевишњега осениће те; зато и оно што ће се родити биће свето, и назваће се Син Божији. Јер је Богу све могуће што рече.

**Марија:**

 Ево слушкиње Господње; нека ми буде по речи твојој.

**Хор** - *Везак је везла*

**Скеч бр.2**

**Наратор 2:**

А рођење Исуса Христа овако би: Кад је мати његова Марија била обручена Јосифу, а пре него што се беху састали, нађе се да је затруднила од Духа Светога. А Јосиф муж њезин, будући праведан, и не хотећи је јавно изобличити, намисли да је тајно отпусти. Но кад он тако помисли, гле, јави му се у сну анђео Господњи говорећи:

**Анђео 2:**

Јосифе, сине Давидов, не бој се узети Марију, жену своју; јер оно што се у њој зачело је од Духа Светога. Па ће родити сина, и надени му име Исус; јер ће он спасти народ свој од греха њихових.

**Наратор 2:**

А све се ово догодило да се испуни што је Господ казао преко пророка који говори: Ето, девојка ће зачети, и родиће сина, и наденуће му име Емануил, што ће рећи: С нама је Бог. Уставши Јосиф од сна учини како му заповеди анђео Господњи и узе жену своју.

**Скеч бр.3**

**Наратор 3:**

У то време Римски Цар Август, који је царовао и над овим областима од 31.г. пре Христа до 14.г. после Христа, издао је наредбу да се попишу сви становници царства, сваки у свом граду где је рођен началник њихове фамилије. Јосиф, заручник Марије Дјеве, узео је са собом своју заручницу и пошли су у Витлејем да се тамо попишу, јер је отуда био родоначалник његове породице. Кад су они допутовали у Витлејем, десило се да нису могли да нађу места за спавање, јер је све било попуњено. Због мноштва људи који су дошли у Витлејем истим послом, као и Јосиф и Марија, све куће за становање су већ биле попуњене. Морали су да се сместе привремено у једну пећину где је боравила стока. У то време су се навршили дани Маријине трудноће и она је родила Исуса у тој пећини. На овај начин се испунило старозаветно пророштво да ће се Христос родити у Витлејему, граду Јудином. Марија је новорођенче повила и метнула га у јасле. Ово се десило ноћу док су спавали сви осим пастира, који чували своја стада. Тим пастирима се јавио Анђео Господњи и открио им шта се десило.

(Сцена: Марија са Христом, поред ње Јосиф. Напољу пастири којима се јавља анђео)

**Анђео 3:**

Ноћас се роди Син Божији, Спаситељ света, лежи у пећини у јаслама.

(Анђео се обраћа пастирима.)

**Наратор 3:**

Пастири су, такође, видели и мноштво других анђела који су се појавили на небу и почели да певају песму:

**Анђели:**

“Слава Богу на висини, а на земљи мир, међу људима добра воља”.

**Наратор 3:**

Пастири, иако у почетку уплашени од појаве анђела, пожурили су да виде Божанско новорођенче и да му се поклоне. Уверивши се у истинитост вести коју су примили од Анђела, они су одмах овај догађај објавили и другим људима. Овај космичко историјски догађај, који је поделио историју човечанства на ону пре и на ону после Христа, од великог је значаја за све људе и сву творевину. Те ноћи, у Витлејему, родио се Син Божији и постао је човек као и други људи, онај који је створио људе и све што се види и не види. Син Божији је постао човек да у себи сједини и помири Творца са његовом творевином.

(Пастири се клањају Богомладенцу Христу.)

**Рецитација песме** Анђели певају

**Хор** - *Источниче живоносни*

 *Анђели певају*

Ноћ прекрасна и ноћ тија,

над пећином звезда сија,

у пећини мати спи,

над Исусом анђел бди.

Анђели певају, пастири свирају,

Анђели певају,мудраци јављају:

Што народи чекаше,

што пророци рекоше,

ево сад се у свет јави,

у свет јави и објави:

,,Роди нам се Христос Спас

за спасење свију нас“.